Fietsryer kritiek ná tref-en-trap-voorvalArgieffoto: ER24 ŉ Man, vermoedelik in sy laat 20’s, is in ŉ kritieke toestand na ŉ hospitaal geneem nadat hy Sondag in ŉ beweerde tref-en-trap-voorval buite Potchefstroom in Noordwes beseer is. Russel Meiring, woordvoerder van ER24, het gesê die voorval het op die Viljoenskroon-pad buite die dorp plaasgevind. “ŉ Gemeenskapslid het nooddienste na die toneel ontbied. Met paramedici se aankoms is die fietsryer aan die kant van die pad, langs sy fiets, aangetref,” het Meiring gesê. “Die man is ondersoek en vir verskeie kritieke beserings op die toneel behandel. Hy is met ŉ ambulans na ŉ hospitaal in Potchefstroom geneem vir verdere behandeling.” Meiring het gesê nóg die voertuig wat die fietsryer vermoedelik getref het nóg die bestuurder daarvan was op die toneel. Die fietsryer is deur ŉ verbyganger in die middel van die pad aangetref en na veiligheid verskuif voor nooddienste ontbied is. Die polisie ondersoek die voorval.